จับตาผลประชุมเฟด โพลสำรวจชี้ 98% ขึ้นดอกเบี้ยแน่นอน!
จับตาผลประชุมเฟด 13-14 ธ.ค.นี้ โพลสำรวจชี้ 98% เฟดขึ้นดอกเบี้ยครั้งแรกของปี ฟากตลาดหุ้นเอเชียปรับตัวลง คาดชะลอการซื้อขายก่อนผลออก
13 ธ.ค. 2559

จับตาผลประชุมเฟด 13-14 ธ.ค.นี้  โพลสำรวจชี้ 98% เฟดขึ้นดอกเบี้ยครั้งแรกของปี ฟากตลาดหุ้นเอเชียปรับตัวลง คาดชะลอการซื้อขายก่อนผลออก
ตลาดการเงินทั่วโลกจับตาการประชุมของธนาคารกลางสหรัฐ (เฟด) ในวันที่ 13-14 ธ.ค.นี้ ขณะที่มีกระแสคาดการณ์เป็นวงกว้างว่า คณะกรรมการกำหนดนโยบายการเงินของเฟดจะปรับขึ้นอัตราดอกเบี้ยในการประชุมครั้งนี้ หลังจากมีข้อมูลบ่งชี้ถึงความแข็งแกร่งของตัวเลขจ้างงานสหรัฐ และหลังจากนางเจเน็ต เยลเลน ประธานเฟด ได้ออกมาส่งสัญญาณในช่วงก่อนหน้านี้
โดยกระทรวงแรงงานสหรัฐรายงานว่า ตัวเลขการจ้างงานนอกภาคเกษตรเดือนพ.ย.พุ่งขึ้น 178,000 ตำแหน่งในเดือนพ.ย. สูงกว่าที่นักวิเคราะห์คาดการณ์ว่าจะเพิ่มขึ้น 173,000 ตำแหน่ง ขณะที่อัตราการว่างงานลดลงสู่ระดับ 4.6% ซึ่งเป็นระดับต่ำสุดในรอบ 9 ปี และสวนทางกับที่นักวิเคราะห์คาดว่าจะทรงตัวที่ระดับ 4.9%
ด้านนางเยลเลนได้ออกมาส่งสัญญาณเรื่องการปรับขึ้นอัตราดอกเบี้ย โดยระบุว่าการปรับขึ้นอัตราดอกเบี้ยอาจเกิดขึ้นในไม่ช้า และจะมีความเสี่ยง หากเฟดชะลอการปรับขึ้นอัตราดอกเบี้ยออกไป เนื่องจากจะทำให้เฟดจำเป็นต้องปรับขึ้นอัตราดอกเบี้ยเร็วยิ่งขึ้นในอนาคต
นางเยลเลนยังกล่าวด้วยว่า ในการประชุมกำหนดนโยบายการเงินที่ผ่านมาเมื่อวันที่ 1-2 พ.ย.นั้น กรรมการเฟดมีความเห็นว่า เหตุผลที่สนับสนุนให้เฟดปรับขึ้นอัตราดอกเบี้ย ได้เริ่มมีน้ำหนักมากขึ้น พร้อมระบุว่า เศรษฐกิจสหรัฐกำลังมีความคืบหน้าไปสู่เป้าหมายตามภารกิจของเฟดในการรักษาเสถียรภาพด้านราคาและการจ้างงานในระดับสูงสุด
ด้านตลาดหุ้นเอเชียส่วนใหญ่ปรับตัวลดลงในเช้าวันนี้ เนื่องจากนักลงทุนระมัดระวังการซื้อขายก่อนที่การประชุมเฟดจะมีขึ้นในวันที่ 13-14 ธ.ค.59 โดย ดัชนี NIKKEI 225 ตลาดหุ้นญี่ปุ่นเปิดวันนี้ที่ 19,120.76 จุด ลดลง 34.27 จุด, ดัชนี SSE Composite ตลาดหุ้นจีนเปิดวันนี้ที่ 3,138.99 จุด ลดลง 13.98 จุด, ดัชนี HSI ตลาดหุ้นฮ่องกงเปิดวันนี้ที่ 22,407.62 จุด ลดลง 25.40 จุด
ส่วนดัชนี TAIEX ตลาดหุ้นไต้หวันเปิดวันนี้ที่ 9,361.97 จุด เพิ่มขึ้น 12.03 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,026.39 จุด ลดลง 0.85 จุด, ดัชนี FTSE STI ตลาดหุ้นสิงคโปร์เปิดวันนี้ที่ 2,952.84 จุด เพิ่มขึ้น 0.65 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,651.45 จุด เพิ่มขึ้น 10.03 จุด
ทั้งนี้ ผลสำรวจของ CME Group FedWatch ระบุว่า นักลงทุนคาดการณ์ว่ามีโอกาสสูงถึง 98% ที่เฟดจะปรับขึ้นอัตราดอกเบี้ยในการประชุมครั้งนี้
                